CELEX: 
Language: lv
Date: 2021-06-28 00:00:00
Title: KOMISIJAS DELEĢĒTĀ REGULA (ES) …/.. ar ko pagarina pārskata periodu, kurš noteikts Eiropas Parlamenta un Padomes 2020. gada 7. oktobra Regulā (ES) 2020/1429, ar ko, ņemot vērā Covid-19 uzliesmojumu, nosaka pasākumus ilgtspējīgam dzelzceļa tirgum

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Kopš 2020. gada sākuma Covid-19 uzliesmojums ir būtiski ietekmējis dzelzceļa transportu Savienībā. Pasažieru un kravu pārvadājumi pa dzelzceļu ir samazinājušies ierobežotas mobilitātes dēļ, un līdz ar to ir samazinājies pieprasījums pēc transporta. Pirmajā pandēmijas periodā 2020. gada pavasarī dzelzceļa uzņēmumi apturēja lielāko daļu starptautisko pasažieru vilcienu. Pandēmijas pirmajā vilnī iekšzemes dzelzceļa pārvadājumu pasažieru skaits salīdzinājumā ar iepriekšējo gadu samazinājās par līdz pat 90 %. Dažiem uzņēmumiem, īpaši jaunpienācējiem, bija jāpārtrauc darbība, savukārt dzelzceļa kravu pārvadātāji ziņoja par pārvadājumu apjoma krasu samazināšanos, jo daudzas nozares pandēmijas dēļ samazināja ražošanas apjomus vai pat ražošanu pārtrauca. 2020. gada vasarā gan pasažieru, gan kravu pārvadājumu jomā pieprasījums un pārvadājumu apjomi saglabājās zemā līmenī. 
            
            
               2020. gada rudenī pandēmijas otrais vilnis daudzām valstīm lika piemērot turpmākus iedzīvotāju mobilitāti ierobežojošus pasākumus. Daži no šiem pasākumiem palika spēkā līdz 2021. gada sākumam. Lai gan daži pārvadājumu apjomi laikposmā no 2021. gada janvāra līdz 2021. gada martam uzrāda pozitīvu tendenci, daži citi pārvadājumu apjomi vēl arvien ir zemi. Turklāt, pat ja vilcienkilometru skaits ir pieaudzis gandrīz līdz līmenim, kāds bija pirms pandēmijas, pasažieru skaits un pārvadāto preču apjoms (pēdējais – ievērojami mazākā mērā) vēl nav sasniedzis 2019. gada līmeni. Tādējādi pandēmijas ietekme uz transporta nozari joprojām ir ievērojama.
            
            
               ES 2020. gada 7. oktobrī pieņēma Eiropas Parlamenta un Padomes 2020. gada 7. oktobra Regulu (ES) 2020/1429, ar ko, ņemot vērā Covid-19 uzliesmojumu, nosaka pasākumus ilgtspējīgam dzelzceļa tirgum. Saskaņā ar Regulas (ES) 2020/1429 2. pantu dalībvalstis var atļaut infrastruktūras pārvaldītājiem samazināt, atcelt vai atlikt maksas iekasēšanu par minimālo piekļuves pakalpojumu kompleksu un par piekļuvi infrastruktūrai, kas savieno apkalpes vietas, attiecīgā gadījumā atbilstīgi to tīkla pārskatos noteiktajiem tirgus segmentiem. Šie atvieglojuma pasākumi būtu jāveic pārredzamā, objektīvā un nediskriminējošā veidā, un tie būtu jāattiecina uz maksājumiem, kas ir vai būs jāveic regulas 1. pantā minētajā pārskata periodā (no 2020. gada 1. marta līdz 2020. gada 31. decembrim). Regulas mērķis ir dot iespēju dzelzceļa nozares ieinteresētajām personām labāk tikt galā ar Covid-19 pandēmijas finansiālajām sekām un reaģēt uz to steidzamajām likviditātes vajadzībām, kamēr šīs sekas turpinās.
            
            
               Ar Regulu (ES) 2020/1429 Komisijai ir piešķirtas deleģētās pilnvaras pagarināt regulā paredzēto pārskata periodu. Proti, saskaņā ar regulas 5. panta 2. punktu Komisija var pieņemt deleģēto aktu, ar ko groza regulas 1. pantā norādīto pārskata periodu. Šīs pilnvaras piešķir, ja Komisija konstatē, ka dzelzceļa pārvadājumu līmeņa samazināšanās salīdzinājumā ar attiecīgā perioda līmeni iepriekšējos gados turpinās un, visticamāk, turpināsies un ka šī situācija ir Covid-19 uzliesmojuma ietekmes rezultāts. Šāda veida konstatējumi jāpamato ar 5. panta 2. punktā minētajiem datiem. Jebkurš šāds deleģētais akts var pagarināt pārskata periodu tikai uz laiku līdz sešiem mēnešiem, un pārskata periodu nedrīkst pagarināt uz ilgāku laiku kā līdz 2022. gada 14. aprīlim. 
            
            
               Secinājusi, ka Covid-19 uzliesmojuma ietekmes dēļ dzelzceļa pārvadājumu apjoms turpina kristies un ka šī situācija, visticamāk, saglabāsies līdz 2021. gada vidum, Komisija, pieņemot Komisijas 2020. gada 18. decembra Deleģēto regulu (ES) 2020/2180, ar ko pagarina pārskata periodu, kurš noteikts Eiropas Parlamenta un Padomes Regulā (ES) 2020/1429, ar ko, ņemot vērā Covid-19 uzliesmojumu, nosaka pasākumus ilgtspējīgam dzelzceļa tirgum, pārskata periodu pagarināja līdz 2021. gada jūnijam.
            
            
               2.NOVĒRTĒJUMS PAR COVID-19 PANDĒMIJAS IETEKMI UZ DZELZCEĻA SATIKSMI
            
            
               Komisija izvērtēja Regulas (ES) 2020/1429 5. panta 1. punktā minētos datus (par dzelzceļa pārvadājumu apjomiem) par laikposmu no 2019. gada janvāra līdz 2021. gada martam kopsakarā ar Eurostat datiem par pasažieru un kravu pārvadājumu apjomiem. 
            
            
               Kopš 2020. gada marta personu pārvietošanās ierobežojumi turpināja ietekmēt pasažieru mobilitāti. Pat ja dalībvalstis 2020. gada vasarā pakāpeniski atcēla ierobežojumus, līdz ar pandēmijas otro vilni 2020. gada rudenī tās ieviesa jaunus pasākumus. Tika sagaidīts, ka 2021. gada marta sākumā pandēmijas radītie ierobežojumi tiks pilnībā vai daļēji atcelti. Tomēr pandēmijas trešā viļņa dēļ daudzās dalībvalstīs tie atkal tika pastiprināti. 
            
            
               Lai gan situācija dalībvalstīs ir atšķirīga, pandēmijai kopumā bija lielāka ietekme uz pasažieru pārvadājumu pakalpojumiem nekā uz kravu pārvadājumu pakalpojumiem. 
            
            
               ·Tīklā ekspluatēto pasažieru vilcienu skaits laikposmā no 2020. gada marta līdz 2021. gada februārim salīdzinājumā ar to pašu periodu 2019.–2020. gadā viena gada laikā samazinājās par 6,9 %; pasažieru komerciālo pārvadājumu vilcienu skaits samazinājās par 27,9 %. To pasažieru vilcienu skaits, kurus ekspluatē saskaņā ar sabiedrisko pakalpojumu sniegšanas saistībām (“SPS pasažieru pārvadājumu pakalpojumi”), tajā pašā laikposmā samazinājās par 5,5 %. 
            
            
               ·Tīklā ekspluatēto kravas vilcienu skaits laikposmā no 2020. gada marta līdz 2021. gada februārim salīdzinājumā ar to pašu laikposmu 2019.–2020. gadā samazinājās par 4,9 %. 
            
            
               ·Savukārt pandēmijas otrā viļņa laikā, laikposmā no 2020. gada oktobra līdz 2021. gada februārim, tīklā ekspluatēto pasažieru vilcienu skaits salīdzinājumā ar to pašu laikposmu 2019.–2020. gadā samazinājās par 1,3 %; pasažieru komerciālo pārvadājumu vilcienu skaits samazinājās par 25,8 %. Tajā pašā laikposmā SPS pasažieru vilcienu skaits palielinājās par 1,3 %. 
            
            
               ·Kravas vilcienu skaits laikposmā no 2020. gada oktobra līdz 2021. gada februārim salīdzinājumā ar to pašu laikposmu 2019.–2020. gadā samazinājās par 0,2 %. 
            
            
               ·Pasažieru pārvadājumu segmentos pandēmijai bija smaga un ilgstoša ietekme uz komercpakalpojumiem. Attiecībā uz pakalpojumiem, kas sniegti sabiedrisko pakalpojumu līgumu ietvaros, vilcienkilometros izteiktie satiksmes dati var nepietiekami atspoguļot krīzes ietekmi uz pasažieru pārvadājumu apjomu, jo pārvadājumu biežumu nosaka kompetentā iestāde. Pasažieru skaits 2020. gada beigās joprojām bija tikai puse no pasažieru skaita salīdzinājumā ar 2019. gada beigām, savukārt SPS pasažieru pārvadājumu pakalpojumu vilcienkilometru skaits pieauga.
            
            
               ·Pasažieru pakalpojumu apjoms, izteikts vilcienkilometros, laikposmā no 2020. gada marta līdz 2021. gada februārim salīdzinājumā ar to pašu laikposmu 2019.–2020. gadā samazinājās par 11,4 %, kravu pārvadājumu kritums – par 6,1 %. Pandēmijas otrā viļņa ietekmē pasažieru pārvadājumu apjoms vilcienkilometros laikposmā no 2020. gada oktobra līdz 2021. gada februārim salīdzinājumā ar to pašu laikposmu 2019.–2020. gadā samazinājās par 6,1 %, savukārt kravu pārvadājumu apjoms pieauga par 0,6 %.
            
            
               ·No 2020. gada marta līdz 2021. gada februārim SPS pasažieru pārvadājumi, izteikti vilcienkilometros, salīdzinot ar 2019.–2020. gada attiecīgo periodu, samazinājās par 5,9 %, savukārt pasažieru komercpārvadājumi – par 33,1 %. 
            
            
               ·Pandēmijas otrā viļņa ietekmē laikposmā no 2020. gada oktobra līdz 2021. gada februārim SPS pasažieru pārvadājumu pakalpojumi, izteikti vilcienkilometros, salīdzinājumā ar to pašu laikposmu 2019.–2020. gadā palielinājās par 0,6 %, bet komerciālie pasažieru pārvadājumu pakalpojumi samazinājās par 30 %.
            
         
         
            
               Iepriekšminētie dati ļauj dzelzceļa satiksmes tendences pandēmijas laikā salīdzināt ar dzelzceļa satiksmi attiecīgajos laikposmos pirms pandēmijas. Šā iemesla dēļ dati par 2021. gada martu, kas jau ir pieejami, netika iekļauti analīzē (jo 2020. gada marts ir pirmais mēnesis, kad pandēmija sāka ietekmēt dzelzceļa pasažieru mobilitāti). 
            
            
               Tomēr, lai novērtētu satiksmes tendences, kas sagaidāmas 2021. gadā, dati par 2021. gada martu tika ņemti vērā. 
            
            
               Infrastruktūras pārvaldītāju dati (vilcienu skaits, vilcienkilometri) skaidri parāda, cik ļoti Covid-19 pandēmija ir ietekmējusi dzelzceļa transporta pakalpojumu piedāvājumu un cik maza apjoma un ilguma ziņā ir bijusi 2020. gada vasarā panāktā atlabšana, īpaši komerciālo pasažieru pārvadājumu jomā.  
            
            
               Eurostat ceturkšņa dati par 2020. gada dzelzceļa pārvadājumiem pasažierkilometru un tonnkilometru izteiksmē liecina par izmaiņām dzelzceļa pasažieru pārvadājumu un kravu pārvadājumu pieprasījumā. Šie dati, kas ir pieejami par laikposmu līdz 2020. gada decembrim, liecina par būtisko ietekmi uz apjomiem pandēmijas pirmajā un otrajā vilnī, it īpaši pasažieru segmentā. Turklāt tie sniedz ieskatu par iespējamām sekām, kādas varētu radīt pandēmijas trešais vilnis 2021. gada pavasarī: 
            
            
               ·2020. gada otrajā ceturksnī satiksmes apjoms pasažierkilometru izteiksmē ir samazinājies par 75 % salīdzinājumā ar 2019. gada otro ceturksni. Pēc īsās atveseļošanās gada trešajā ceturksnī satiksmes apjoms ceturtajā ceturksnī salīdzinājumā ar 2019. gada ceturto ceturksni atkal noslīdējis uz leju par 56 %; 
            
            
               ·pasažieru skaits 2020. gada ceturtajā ceturksnī bija uz pusi mazāks nekā tajā pašā laikposmā 2019. gadā; 
            
            
               ·satiksme tonnkilometru izteiksmē 2020. gada otrajā ceturksnī salīdzinājumā ar 2019. gada otro ceturksni samazinājās par 15 %, bet pēc tam 2020. gada ceturtajā ceturksnī salīdzinājumā ar 2019. gada ceturto ceturksni palielinājās par 5 %; savukārt 
            
            
               ·ar vilcienu pārvadāto tonnu apjoms 2020. gada ceturtajā ceturksnī salīdzinājumā ar 2019. gada ceturto ceturksni palielinājās par 3 %. 
            
            
               Aplūkojot SPS un pasažieru komercpārvadājumu pakalpojumus katrā valstī, redzams, ka šajos divos pasažieru pārvadājumu segmentos pandēmijas ietekme ir bijusi atšķirīga. Konkrētāk, komercpakalpojumu līmenis joprojām ir tālu no pirmskrīzes līmeņa.  Ņemot vērā vilcienu skaitu un vilcienkilometru skaitu, SPS pakalpojumi šķiet noturīgāki. Tomēr Eurostat ziņotais nemainīgi zemais pasažieru un pasažierkilometru skaits liecina, ka šie pakalpojumi turpinājās, neraugoties uz pasažieru zemo skaitu, jo kompetentās iestādes turpināja sniegt finansiālu atbalstu. 
            
            
               ·Dažās valstīs pasažieru komercpārvadājumi 2020. gadā tika pārtraukti un vēl nav atsākušies, īpaši tur, kur pasažieru komercpārvadājumu apjoms jau bija zems pirms pandēmijas. 
            
            
               ·Pat gadījumos, kad komercpakalpojumi bijuši noturīgāki, satiksmes līmenis saglabājās zemāks nekā pirms pandēmijas, un tas apdraud to dzelzceļa pārvadājumu uzņēmumu izdzīvošanu, kuri šādus pakalpojumus sniedz.
            
            
               ·Pieejamie dati liecina, ka kopš 2020. gada marta pandēmijai ir bijusi negatīva ietekme uz dzelzceļa nozari, un tā pat apdraud dažu dzelzceļa pārvadājumu uzņēmumu izdzīvošanu.
            
            
               Turklāt pandēmija ir smagi skārusi pasažieru ātrgaitas (iekšzemes un starptautisko) pārvadājumu pakalpojumu segmentu. Šo secinājumu pamato pasažieru komercpārvadājumu vilcienkilometros straujais kritums valstīs, kurās ir labi attīstīts ātrgaitas pārvadājumu pakalpojumu piedāvājums.  
            
            
               Neraugoties uz patērētāju uzticības acīmredzamo atjaunošanos – jaunākā pieejamā Komisijas ikmēneša patērētāju uzticības rādītāja ātrā aplēse, kas publicēta 2021. gada aprīlī, liecina, ka šis rādītājs turpina atlabt un tagad pārsniedz ilgtermiņa vidējo rādītāju, – Covid-19 pandēmijas ietekme uz sabiedriskā transporta darbību joprojām pastāv.
            
            
               Pēc nemainīgām vērtībām 2021. gada janvārī un februārī, pateicoties straujam pieaugumam martā, ESI (ekonomikas sentimenta indekss) Eiropas kontinentā pirmo reizi kopš pandēmijas uzliesmojuma gandrīz atkal sasniedzis ilgtermiņa vidējo rādītāju ES. Šīs pozitīvās norises ir jāapsver piesardzīgi, jo daļa no pamatā esošajiem apsekojumiem tika veikti marta sākumā, kad bija sagaidāms, ka pandēmijas radītie ierobežojumi tiks pilnībā vai daļēji atcelti, pirms daudzās dalībvalstīs vēlāk martā tos atkal pastiprināja. Tomēr, aplūkojot nozaru norises, martā pakalpojumu konfidence joprojām ir krietni zem ilgtermiņa vidējā un pirmspandēmijas līmeņa
                  1
               .
            
            
               2020. gadā ES ekonomika saruka par 6,1 %, savukārt ekonomika eurozonā samazinājās par 6,6 %. Eiropas ekonomiskās aktivitātes atjaunošanās, kas sākās pagājušajā vasarā, apstājās 2020. gada ceturtajā ceturksnī un 2021. gada pirmajā ceturksnī, jo pandēmijas otrā viļņa ierobežošanai tika ieviesti jauni pasākumi sabiedrības veselības jomā  Paredzams, ka, pieaugot vakcinācijas līmenim un samazinoties ierobežojumiem, ES un eurozonas ekonomika atgūsies ievērojamā apmērā. Saskaņā ar Eiropas Komisijas 2021. gada pavasara ekonomikas prognozi ES ekonomika 2021. gadā pieaugs par 4,2 %, bet 2022. gadā – par 4,4 %. Tiek prognozēts, ka ekonomikas izaugsme eurozonā šogad būs 4,3 %, savukārt nākamgad tā sasniegs 4,4 %. Neraugoties uz to, ka salīdzinājumā ar iepriekšējo prognozi izaugsmes perspektīvas ir ievērojami uzlabojušās, dalībvalstu ekonomika varētu atgriezties pirmskrīzes līmenī tikai ap 2022. gada beigām
                  2
               .
            
            
               Dalībvalstis otrā viļņa laikā salīdzinājumā ar pirmo vilni izmantoja individualizētākus, mazāk stingrus mobilitātes ierobežošanas pasākumus. Tomēr šie pasākumi joprojām negatīvi ietekmē dzelzceļa satiksmi, un dzelzceļa pārvadājumu uzņēmumu finansiālais līdzsvars joprojām cieš no pirmā viļņa ietekmes.
            
            
               Pandēmijas otrais vilnis kavēja ātru dzelzceļa satiksmes atjaunošanos, jo īpaši dzelzceļa pasažieru pārvadājumu jomā. 2020. gada oktobrī un novembrī dalībvalstis noteica jaunus mobilitātes ierobežojumus. Vakcinācijas kampaņas izraisītā sabiedrības veselības stāvokļa uzlabošanās ietekme, visticamāk, izpaudīsies tikai 2021. gada rudenī. Tomēr pasažieru skaits joprojām nav pilnībā atjaunojies, 2020. gada ceturtajā ceturksnī tas veidoja  aptuveni pusi no pirmspandēmijas līmeņa. Pasažieru komerciālu pārvadājumu atjaunošanās līdz pirmspandēmijas līmenim var prasīt ilgāku laiku, nekā gaidīts.
            
            
               Pamatojoties uz iepriekš minēto, Komisija secina, pirmkārt, ka pandēmijas uzliesmojuma ietekmē radusies dzelzceļa satiksmes apjoma samazināšanās  turpinās. Otrkārt, neraugoties uz gaidāmo sabiedrības veselības stāvokļa uzlabošanos, Komisija uzskata, ka ir ļoti iespējams, ka pandēmija pastāvīgi negatīvi ietekmēs dzelzceļa satiksmi un dzelzceļa pārvadājumu uzņēmumu sarežģīto finansiālo situāciju vismaz līdz šā gada beigām. Regulas piemērošanas perioda pagarināšana par sešiem mēnešiem līdz 2021. gada decembra beigām ietvers dzelzceļa infrastruktūras pārvaldītāju pienākumu sniegt jaunu datu kopumu. Jaunais datu kopums palīdzēs novērtēt situāciju 2021. gada beigās.
            
            
               Tādēļ Komisija ierosina pagarināt pārskata perioda ilgumu par sešiem mēnešiem, proti, līdz 2021. gada 31. decembrim.
            
         
         
            
               3.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Saskaņā ar Regulas (ES) 2020/1429 6. panta 4. punktu pirms deleģētā akta pieņemšanas Komisijai jāapspriežas ar ekspertiem, kurus katra dalībvalsts norīkojusi saskaņā ar principiem, kas noteikti 2016. gada 13. aprīļa Iestāžu nolīgumā par labāku likumdošanas procesu. Komisija par šā deleģētā akta projektu apspriedās ar ekspertu grupu dzelzceļa tirgus jautājumos (GERM).
            
            
               4.DELEĢĒTĀ AKTA JURIDISKIE ASPEKTI
            
            
               Ar 1. pantu groza “pārskata periodu”, kura laikā piemēro pagaidu noteikumus par maksas iekasēšanu par dzelzceļa infrastruktūras izmantošanu un atkāpes no maksas iekasēšanas principiem, kas izklāstīti Direktīvas 2012/34/ES IV nodaļā. Tas attiecas uz dzelzceļa infrastruktūras izmantošanu iekšzemes un starptautiskajiem dzelzceļa pārvadājumu pakalpojumiem, uz kuriem attiecas minētā direktīva.
            
            
               Lai novērstu nopietnas juridiskās nenoteiktības risku, ir lietderīgi šo deleģēto regulu pieņemt saskaņā ar steidzamības procedūru, kas sīki izklāstīta Regulas (ES) 2020/1429 5. panta 3. punktā. Tādēļ šī deleģētā regula stājas spēkā nekavējoties, nākamajā dienā pēc tās publicēšanas Oficiālajā Vēstnesī, un to piemēro, ja nav izteikti iebildumi.
            
            
               
            
               KOMISIJAS DELEĢĒTĀ REGULA (ES) …/..
            
            
               (28.6.2021),
            
            
               ar ko pagarina pārskata periodu, kurš noteikts Eiropas Parlamenta un Padomes 2020. gada 7. oktobra Regulā (ES) 2020/1429, ar ko, ņemot vērā Covid-19 uzliesmojumu, nosaka pasākumus ilgtspējīgam dzelzceļa tirgum
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību, 
            
            
               ņemot vērā Eiropas Parlamenta un Padomes Regulu (ES) 2020/1429 (2020. gada 7. oktobris), ar ko, ņemot vērā Covid‑19 uzliesmojumu, nosaka pasākumus ilgtspējīgam dzelzceļa tirgum
                  3
               , un jo īpaši tās 5. panta 2. punktu,
            
            
               tā kā:
            
            
               (1)Covid-19 pandēmijas rezultātā dzelzceļa satiksmes apjomā vērojams straujš kritums , ko izraisa pieprasījuma ievērojama samazināšanās un pandēmijas ierobežošanai ieviestie dalībvalstu tiešie pasākumi.
            
            
               (2)Dzelzceļa pārvadājumu uzņēmumi ilgstoši saskaras ar ievērojamām likviditātes problēmām, lieliem zaudējumiem un dažos gadījumos ar maksātnespējas draudiem, un šos apstākļus tie nevar ietekmēt.
            
            
               (3)Lai novērstu Covid-19 pandēmijas negatīvo ekonomisko ietekmi un atbalstītu dzelzceļa pārvadājumu uzņēmumus, Regula (ES) 2020/1429 ļauj dalībvalstīm atļaut infrastruktūras pārvaldītājiem samazināt, atcelt vai atlikt maksu par piekļuvi dzelzceļa infrastruktūrai. Minētā iespēja tika piešķirta no 2020. gada 1. marta līdz 2020. gada 31. decembrim un ar Komisijas Deleģēto regulu (ES) 2020/2180
                  4
                tika pagarināta līdz 2021. gada 30. jūnijam (“pārskata periods”).
            
            
               (4)Mobilitātes ierobežojumi pandēmijas laikā būtiski ietekmēja dzelzceļa pasažieru pārvadājumu pakalpojumu izmantošanu. Tie ietekmēja arī dzelzceļa kravu pārvadājumu pakalpojumus, bet mazākā mērā. Pamatojoties uz Savienības dzelzceļa infrastruktūras pārvaldītāju sniegtajiem datiem,, pandēmija vissmagāk skārusi pasažieru pārvadājumu segmentu un jo īpaši pasažieru komercpārvadājumu segmentu, visās dalībvalstīs ievērojami samazinot šādu pārvadājumu piedāvājumu , kas vēl nav atgriezies līdz 2019. gada līmenim. No 2020. gada marta līdz 2021. gada februārim pasažieru pārvadājumi vilcienkilometros samazinājās par 11,5 %, salīdzinot ar 2019.–2020. gada attiecīgo periodu, kravu pārvadājumi – par 6,1 %. No 2020. gada marta līdz 2021. gada februārim pasažieru pārvadājumi sabiedrisko pakalpojumu saistību ietvaros, izteikti vilcienkilometros, samazinājās par 5,9 %, salīdzinot ar 2019.–2020. gada attiecīgo periodu, pasažieru komercpārvadājumi – par 33,1 %. 2020. gada ceturtajā ceturksnī pasažieru plūsma pasažierkilometros samazinājās par 56 % un pasažieru skaits, salīdzinot ar 2019. gada attiecīgo periodu, samazinājās uz pusi. Šī tendence var būtiski ietekmēt konkurenci dzelzceļa pasažieru pārvadājumu tirgos, patiesi vienotas Eiropas dzelzceļa telpas izveidi un, visbeidzot, virzību uz ilgtspējīgāku transporta nozari, kad vairāk cilvēku un preču pārvietojas pa dzelzceļu. Kravu pārvadājumi tonnkilometros 2020. gada ceturtajā ceturksnī palielinājās par 5 %, salīdzinot ar 2019. gadu, un ar vilcienu pārvadāto tonnu apjoms palielinājās par 3 %.
            
            
               (5)Pasaules Veselības organizācijas dati liecina, ka katru dienu reģistrēto Covid-19 gadījumu skaits Eiropā joprojām ir ļoti liels: 2021. gada 9. maijā ziņots par 107 253 gadījumiem šajā dienā vien.
            
            
               (6)2021. gada aprīļa beigās Eiropas Slimību profilakses un kontroles centrs uzsvēra, ka “Eiropa ir kritiskā situācijā cīņā pret Covid-19. Daudzas valstis pašlaik mīkstina ierobežojumus, dažas to dara situācijā, kad pieaug saslimšanas gadījumu skaits un attīstās jauni varianti, bet vienlaikus izvēršot valsts mēroga vakcinācijas programmas.”
            
         
         
            
               (7)Dzelzceļa satiksmes līmeņa samazināšanās salīdzinājumā ar līmeni attiecīgajā periodā iepriekšējos gados turpinās un, visticamāk, turpināsies vismaz līdz vakcinācijas procesa beigām. Šī situācija ir Covid-19 uzliesmojuma ietekmes rezultāts.
            
            
               (8)Tādēļ Regulas (ES) 2020/1429 1. pantā noteiktais pārskata periods ir jāpagarina līdz 2021. gada decembra beigām.
            
            
               (9)Ja Eiropas Parlamentam un Padomei šī regula būtu jāpārbauda visu Regulas (ES) 2020/1429 6. panta 6. punktā paredzēto iebildumu laikposmu, šī regula stātos spēkā tikai pēc tā pārskata perioda beigām, kas patlaban paredzēts Regulas (ES) 2020/1429 1. pantā. Lai novērstu juridisko nenoteiktību, šī regula būtu jāpieņem saskaņā ar steidzamības procedūru, kas sīki izklāstīta Regulas (ES) 2020/1429 7. pantā, un tai būtu jāstājas spēkā steidzamības kārtā nākamajā dienā pēc tās publicēšanas Eiropas Savienības Oficiālajā Vēstnesī,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) 2020/1429 1. pantu aizstāj ar šādu:
            
            
               “1. pants
            
            
               Ar šo regulu paredz pagaidu noteikumus, saskaņā ar kuriem piemēro maksu par dzelzceļa infrastruktūras izmantošanu, kā noteikts Direktīvas 2012/34/ES IV nodaļā. Tā attiecas uz dzelzceļa infrastruktūras izmantošanu iekšzemes un starptautiskajiem dzelzceļa pārvadājumiem, kas ietilpst minētās direktīvas darbības jomā, laikposmā no 2020. gada 1. marta līdz 2021. gada 31. decembrim (“pārskata periods”).”
            
            
               2. pants
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 28.6.2021
            
            
               
                     Komisijas vārdā –
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        
                  Eiropas uzņēmējdarbības cikla rādītāji
                  : 
                  2021. gada 1. ceturksnis (europa.eu)
                  . 
               
               
                  
                     (2)
                  
                        Saites uz 2021. gada pavasara ekonomikas prognozi ir pieejamas šeit: 
                  2021. gada pavasara ekonomikas prognoze
                   –
                   laiks uzrotīt piedurknes (europa.eu)
                  . 
               
               
                  
                     (3)
                  
                        OV L 333, 12.10.2020., 1. lpp. 
               
               
                  
                     (4)
                  
                        Komisijas Deleģētā regula (ES) 2020/2180 (2020. gada 18. decembris), ar ko pagarina pārskata periodu, kurš noteikts Eiropas Parlamenta un Padomes Regulā (ES) 2020/1429, ar ko, ņemot vērā Covid-19 uzliesmojumu, nosaka pasākumus ilgtspējīgam dzelzceļa tirgum (OV L 433, 22.12.2020., 37. lpp.).